Document ID: 32011D0821

A BIZOTTSÁG VÉGREHAJTÁSI HATÁROZATA
(2011. december 7.)
a 2008/106/EK európai parlamenti és tanácsi irányelv értelmében a Zöld-foki-szigeteknek a tengerészek képzése és képesítése tekintetében történő elismeréséről
(az értesítés a C(2011) 8998. számú dokumentummal történt)
(EGT-vonatkozású szöveg)
(2011/821/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésének első albekezdésére,
tekintettel Ciprus 2005. május 13-i kérésére,
mivel:
(1)
A 2008/106/EK irányelvvel összhangban a tagállamok dönthetnek úgy, hogy a harmadik országok által a tengerészek részére kiállított, megfelelő bizonyítványokat elfogadják, feltéve, hogy az érintett harmadik országot a Bizottság elismeri. E harmadik országoknak teljesíteniük kell a Nemzetközi Tengerészeti Szervezet (IMO) 1995-ben felülvizsgált, a tengerészek képzéséről, képesítéséről és az őrszolgálat ellátásáról szóló 1978. évi nemzetközi egyezményében (STCW-egyezmény) (2) foglalt valamennyi követelményt.
(2)
2005. május 13-i és 2005. december 1-jei levelében Ciprus benyújtotta a Zöld-foki-szigetek elismerése iránti kérelmét. E kérés nyomán a Bizottság - annak ellenőrzése céljából, hogy a Zöld-foki-szigetek teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására - értékelte a képzés és a képesítési bizonyítványok kiállításának zöld-foki-szigeteki rendszerét. Ez az értékelés az Európai Tengerbiztonsági Ügynökség szakértői által 2006 júniusában készített vizsgálat eredményeire támaszkodott. A vizsgálat során a képzési és képesítési rendszerben feltártak bizonyos hiányosságokat.
(3)
A Bizottság jelentésben tájékoztatta a tagállamokat az értékelés eredményéről.
(4)
A Bizottság 2009. február 2-i, 2009. december 8-i és 2010. szeptember 17-i leveleiben felkérte a Zöld-foki-szigeteket, hogy bizonyítsa a feltárt hiányosságok kiküszöbölését.
(5)
A Zöld-foki-szigetek 2009. április 23-i, 2010. január 19-i, 2010. december 4-i, 2011. február 25-i, 2011. március 10-i és 2011. május 25-i levelében rendelkezésre bocsátotta az arra vonatkozó információkat és bizonyítékokat, hogy a megfelelés értékelésekor feltárt valamennyi hiányosságra vonatkozóan végrehajtották a megfelelő és elégséges korrekciós intézkedéseket.
(6)
A fennmaradó hiányosságok egyrészt a fő zöld-foki-szigeteki tengerészeti oktatási és képzési intézetben a képzéshez szükséges bizonyos felszerelések hiányára, másrészt az STCW-szabályzat A-III/2. szakaszával kapcsolatos tanfolyami tartalomra vonatkoznak. A Zöld-foki-szigeteket ezért e tekintetben további korrekciós intézkedések végrehajtására kérték fel. Az említett hiányosságok azonban nem indokolják, hogy a tengerészek oktatásával, képzésével és a képesítési bizonyítványok kiállításával kapcsolatos zöld-foki-szigeteki rendszereknek az STCW-egyezmény követelményeinek való megfelelősége teljes egészében megkérdőjeleződjék.
(7)
A megfelelés értékelésének eredményei és a Zöld-foki-szigetek által rendelkezésre bocsátott információk azt bizonyítják, hogy a Zöld-foki-szigetek eleget tesz az STCW-egyezmény vonatkozó követelményeinek, és megfelelő intézkedéseket tett a bizonyítványokkal kapcsolatos csalások megakadályozására.
(8)
Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
ELFOGADTA EZT A HATÁROZATOT:
1. cikk
A 2008/106/EK irányelv 19. cikkének alkalmazásában a tengerészek képzésére és képesítésére tekintettel a Zöld-foki-szigeteket a Bizottság elismeri.
2. cikk
Ennek a határozatnak a tagállamok a címzettjei.
Kelt Brüsszelben, 2011. december 7-én.

Labels: 12
8
18
9